*****
ΚΑΝΟΝΙΣΜΟΣ (ΕΟΚ) αριθ. 3713/86 ΤΗΣ ΕΠΙΤΡΟΠΗΣ
της 4ης Δεκεμβρίου 1985
που εξουσιοδοτεί το Ηνωμένο Βασίλειο να επιτρέψει, υπό ορισμένες προϋποθέσεις, τη συμπληρωματική αύξηση του αλκοολικού τίτλου ορισμένων οίνων και ορισμένων προϊόντων προοριζόμενων για την παρασκευή οίνου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3805/85 (2), και ιδίως το άρθρο 32 παράγραφος 4 και το άρθρο 65,
Εκτιμώντας:
ότι, βάσει του άρθρου 32 παράγραφος 1 του κανονισμού (ΕΟΚ) αριθ. 337/79, τα κράτη μέλη μπορούν να επιτρέπουν την αύξηση του κτηθέντος ή δυναμικού φυσικού αλκοολικού τίτλου μόνον μέσα σε ορισμένα όρια·
ότι, λόγω των σοβαρών βροχοπτώσεων που έπληξαν τις διάφορες περιοχές του Ηνωμένου Βασιλείου, στη διάρκεια του καλοκαιριού του 1986, τα όρια που έχουν καθοριστεί από το άρθρο 32 παράγραφος 1 του κανονισμού (ΕΟΚ) αριθ. 337/79 για την αύξηση του φυσικού αλκοολικού τίτλου, δεν επιτρέπουν, στην περίπτωση των σταφυλιών που προέρχονται από τη βρετανική αμπελουργική ζώνη, την παραγωγή οίνων της ποιότητας που ζητούνται συνήθως στην αγορά· ότι, λαμβανομένης υπόψη της κατάστασης αυτής, είναι σκόπιμο να εξουσιοδοτηθεί αυτό το κράτος μέλος να επιτρέψει τη συμπληρωματική αύξηση του φυσικού αλκοολικού τίτλου, κατά την έννοια του άρθρου 32 παράγραφος 2 του κανονισμού (ΕΟΚ) αριθ. 337/79, στις περιοχές που έχουν πληγεί· ότι πρέπει να προβλεφθεί ότι το Ηνωμένο Βασίλειο θα ανακοινώνει στην Επιτροπή ορισμένα δεδομένα ιδίως κατ' εφαρμογή του κανονισμού (ΕΟΚ) αριθ. 1594/70 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 418/86 (4)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το Ηνωμένο Βασίλειο εξουσιοδοτείται να επιτρέψει, για την αμπελουργική περίοδο 1986/87 στις διοικητικές ενότητες που περιλαμβάνονται στο παράρτημα, τη συμπληρωματική αύξηση των αλκοολικών τίτλων που προβλέπονται, για την αμπελουργική ζώνη Α, στο άρθρο 32 παράγραφος 2 του κανονισμού (ΕΟΚ) αριθ. 337/79 για τα προϊόντα που απαριθμούνται στην παράγραφο 1 πρώτο εδάφιο του ίδιου άρθρου 32, τα οποία προέρχονται από σταφύλια που προορίζονται για την παραγωγή επιτραπέζιων οίνων.
Άρθρο 2
1. Το Ηνωμένο Βασίλειο ανακοινώνει στην Επιτροπή, βάσει των δηλώσεων που προβλέπονται στο άρθρο 36 παράγραφος 1 δεύτερο εδάφιο του κανονισμού (ΕΟΚ) αριθ. 337/79, και το αργότερο μέχρι τις 31 Μαΐου 1987, τις ποσότητες ζάχαρης, συμπυκνωμένου γλεύκους σταφυλής και συμπυκνωμένου διορθωμένου γλεύκους σταφυλής που χρησιμοποιούνται για τη συμπληρωματική αύξηση του φυσικού αλκοολικού τίτλου των προϊόντων που αναφέρονται στο άρθρο 1.
2. Στις ανακοινώσεις αυτές εμφαίνονται, κατ' εκτίμηση, οι ποσότητες ζάχαρης, συμπυκνωμένου γλεύκους σταφυλής και συμπυκνωμένου διορθωμένου γλεύκους σταφυλής που χρησιμοποιούνται για τη συμπληρωματική αύξηση του αλκοολικού τίτλου κατά την έννοια του άρθρου 32 παράγραφος 2 του κανονισμού (ΕΟΚ) αριθ. 337/79.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Δεκεμβρίου 1985.